OpenLLM-France/wikimedia huggingface dataset:
# Sant Jozeb, Pried Mari

Oberennoù damheñvel pe handelvoù all zo ivez, gwelout Zant Josep, Pried Mari ha Cantique de Saint Joseph.
| ◄ Ar martolod en e vagig | Sant Jozeb, Pried Mari | Kanomp holl meuleudi da Jozeb ► |
Sant Jozeb pried Mari Tad mager da Jezus Ni fell d’imp hoc’h enori Patron karantezus
Sant Jozeb pried Mari Tad mager da Jezus Ni fell d’imp hoc’h enori Patron karantezus
Mirour roet gant Doue D’e Vab ha d’ar Werc’hez, Bet hoc’h eus en ho puhe(z) Anken ha levenez.
Evit degemer Jezuz N’hoc’h eus na tan na ti Met-ho kalon ’zo eürus O tont d’E adori.
Pa glask Herodez Jezuz D’E lakaat d’ar maro, Gant pebez feiz burzudus E gasit da bell bro !
Pebez poan, ’pad tri devez ! Jezuz a zo kollet : Goude, pebez levenez, Jezuz hoc’h eus kavet !
Ho labour en deus maget Ho Krouer, Mab Doue ; En ho labour Mestr ar bed Ouzoc’h-c’houi a sente !
War an douar trubuilhet, En Nenvou, war ho tron, C’houi ’za galloudus-meurbet Ha tener a galon.
Jezuz a bleg d’ho pedenn ’Vel e Vamm ho pried : Teurvezit ’ta d’in goulenn Ar c’hras ma vin salvet.
Pa vin galvet gant Doue, Patron ar Maro Mat, Deut gant eun dourn a drue(z), Serrit ma daoulagad.
* Tost d’eoc’h ha tost da Vari,
* E-kichen tron Jezuz,
* Neuze ez in d’ho meuli,
* O ma Fatron eürus.
T. B.
# Sant Jozeb, ni ’zeu d’ho pedi

Oberennoù damheñvel pe handelvoù all zo ivez, gwelout O zant Josep, ni ho suppli.
| ◄ Kanomp holl meuleudi da Jozeb | Sant Jozeb, ni ’zeu d’ho pedi | O Sant Jozeb, er Baradoz ► |
* Eveldoc’h mirout ni ’garfe,
* E-kreiz ar bed, Lezenn Doue,
* Trec’hi war hon holl fallblegou,
* Ha mont eeun gant hent an Nenvou.
* Ho ti ’zo bet ti hon Salver,
* Ho heulia ’ rae war ho micher ;
* Hon c’halon a dridfe ’n hon c’hreiz,
* Gant Jesuz-Krist enni noz-deiz.
* Met dre bec’hi ma tigouezfe
* D’imp e bellaat diouz hon ene,
* E gavout ni ’garfe raktal,
* ’vel p’ho poa e gollet gwechall.
* Gant ho micher start ha poanius
* Hoc’h eus maget ho Mab Jezuz ;
* Dre hon oberou ni’garfe
* Maga e c’hras en hon ene.
* Echu ganimp hon reuz aman,
* Pa vimp o kuitaat ar bed-man,
* Eveldoc’h ni varvfe eürus,
* En hon c’hichen Mari, Jezuz.
* Ha neuze goude beza bet
* Aman war-eun-dro ho pedet,
* Er Baradoz c’hoaz, war-eun-dro,
* Da virviken ni ho meulo.
# Sant Kaorintin, kenta Eskob Kemper

| ◄ Araok | Sant Kaorintin, kenta Eskob Kemper | Sant Briek, kenta Eskob ar gear a zoug he hano ► |
* Ganed e Breiz-Izel euz a gerent kristen,
* Abred mad Kaorintin a garaz ar beden ;
* Evit gellout gwelloc’h beza oll da Zoue,
* Iaouankik, en eur c’hoad, he-unan ’n em denne.
* Gand peskik he feunteun, Kaorintin eun dervez
* A vag ar roue Gradlon hag he gompagnunez ;
* A c’hinou da c’hinou goude ker braz burzud,
* Euz ermit Ploudiern pell e skignaz ar brud.
* Gradlon da Gaorintin istim a ziskoueze,
* Karantez ha doujans, anaoudegez ive ;
* D’ezhan gand plijadur kalz douar a roaz,
* War bere ar manac’h eur gouent a zavaz.
* Gradlon a c’hoantea kaout eskob e Kemper ;
* Kaorintin a zibab evit ar garg pounner.
* Diwar neuze da vad bepred e labouraz
* Da gelen he zenved en denvalijen c’hoaz.
* Ar blijadur en doe da welet maread
* Eneou kristenet o tont da gaout ho zad.
* En divez oe galvet da-vit an eüruzded
* Gand Doue ar Mestr mad, e palez an Dreinded.
* Breac’h santel Kaorintin gand doujans a virer
* En he japelik koant e iliz-veur Kemper ;
* Pa vez, d’ar goueliou braz, a-wel d’an oll laket,
* Kalz tud eno weler, dirazhan daoulinet.
# Sant Keuneuden

| ◄ Groeg ann néer stoup | Sant Keuneuden | Ann doganed ► |
Et ê ma goaz d’ann hostèlèri,
Ha ma lest ma c’hunan en ti.
Pa deuio d’ar gêr, ’vo en coler,
Carget he gorf a laudevi.
Ha c’hoas am euz couraj da gana :
Manturlu, manturlu, manturlura !  Ha, ha, manturlurette !
Et roulon la, manturlura !
— Avis c’houllan ouac’h, commer Jannet ;
Para rin d’ar c’hoz totillon,
’N eus brewet d’in ma hol izili,
Divandennet ma c’hotillon ?
Ha c’hoas am oes couraj da gana.....
— Dastumet-han ha cherisset-han,
Paket-han tomm en he vuele,
Kemerret gant-han corden ganab,
Garottet-han, on daou goste.
Ha neuze pô couraj da gana.....
Kemerret ganthan stripen fagot,
Ha roët d’han a dreuz he gorf,
Ken a gommanso ’r c’hoz totillon
Abouez he benn da grial forz.
Ha neuze pô couraj da gana.....
Entrezoc’h, groage, re neus ezec’h,
Hac a gar lipad eur weren, Gret d’hê ’vel am eus grêt d’am hini :
Gwestlet ’nhê da Sant Keuneuden.
Groég Mao, Planiel.
# Sant Alar hag an Aotrou Doue

En bro Leon, pa ve fall an amzer, e ve lavaret ne ve ket an Aotrou Doue er gear. Eat e ve da bourmen. Sant Per a ve en e leac’h o kas ar bed en dro.
Hag eur vech, var a gonter, an Aotrou Doue oa o tremen e kichen ti Sant Alar. Var an nor a velaz skrivet :
* Ama ’ma ti Alar,
* Eun den gwiziek
* Ha n’hen deuz ket e bar
* Da houarna kezek.
— Oh ! Alar paour ! eme an Aotrou Doue. Setu aze boufounerez ! Eun den devot, koulskoude, mez mar ne chench ket, ne deufe ket d’ar baradoz.
Hag an Aotrou Doue, kemeret gantan stum eur c’hlasker-labour, a ia da govel Alar.
— De mad d’eoc’h, emezan. Me zo eun den hag a glask labour. N’elfoc’h ket va c’hemeret da vevel, mar plij.
— Eo da ! Eo da ! eme Sant Alar, gant eur vouez dous, ma n’oc’h ket eur faltaser. Ama, ar mestr a zo eun den arontet war e vicher, ha na fell d’ezan kaout en e di nemet marichaled dispar.
— Mad ! eme an Aotrou Doue. Var ar vicher oun koulz hag eun all.
Setu eun den o tont da zigas e varc’h evit beza houarnet.
— Sell, eme Alar, setu aze eul loen hag a zeu just d’e vare. Laka d’ezan eun houarn nevez, ma vo gwelet penaoz e labourez.
Hag an Aotrou Doue, o tenna deuz e c’hodel eur pez kontell vraz, a droche c’har d’ar marc’h keaz.
— Petra rez ? Petra rez ? eme Alar, strafuillet holl.
Mez an Aotrou Doue a lakeaz an troad troc’het war an anne. Staga reaz eun houarn nevez, ha goudeze e tougaz ar c’har troc’het da gaout he ferc’hen. Hi lakaat a reaz en he flas, heb ma vije chommet gouli ebet. Ar marc’h zoken a c’houirine hag a drimpe evel ma vije eüruz ha postur ennan.
— Tanfoeltr ! eme Alar, c’houi zo re bar d’in-me, emezan, avad.
— Oh ! eme an Aotrou Doue, n’o peuz ket nemet esa da ober kement-all.
Setu eur marc’hik all o tont d’ar c’hoel. Hag Alar, en eur grena, o troc’ha ive d’ezan e c’har. An houarn a lakeaz mad, mez pa ’z eaz da gass ar c’harr troc’het en he flas, oa eur c’hoari all. Ar marc’h keaz, hanter diwadet, a glemme hag a ziskoueze kaout poan.
— Chomm ta, chomm ta, loenik paour ! a lavare Alar. Hag e terme… an dour a ziruille diouz e dal.
Neuze Doue en em roaz da anaout.
— Alar, emezan, Alar keaz. Me zo o vont da lakat en he flas ar c’har e peuz troc’het, rag me e meuz lakeat ar vuez ennhi, ar vuez kenta pa deuz fichet. Alar ! an ourgouill eo ar pec’hed a zisplij d’in ar muia. Evit rei lojeiz d’an Elez o doa great ar pec’het-ze, e meuz o beuzet an ifern. E-pad ar rest deuz da vuez, Alar, n’eda mui da en em boujadi gant da vicher. Koll e raffez da lod er baradoz.
Alar a gouezaz d’an daoulin ; gwell bell a jommaz da c’houlenn pardon. Teina reaz ’kuit ar pez a oa skrivet war dor e di ; diwar neuze ne zeuaz mui biken da en em veuli.
* Kalz meulerez,
* Kalz gaouierez.
Doph an ti-all.
# Sant Eflamm hag ar Roue Arzhur

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Buhez Sant Efflamm (1846)
* Sant Efflamm hag ar roue Arzur (1867)
* Sant Efflamm hag ar roue Arzur (1883)
# Sant-Juluan (Duhamel)

Oberennoù damheñvel pe handelvoù all zo ivez, gwelout Sant-Juluan.
| ◄ Matelina Troadek | Sant-Juluan | Ar Bugel Koar ► |
* Juluan ’zo eun den vailhant,
* A ligne nobl ha puisant,
* A ya eun de, hep lakat mar,
* Da draon ar c’hoad da chaseal.
TRADUCTION. — Julien est un homme vaillant, — De famille noble et puissante, — Qui va un jour, cela est certain, — Chasser au bas de la forêt.
Chanté par Marguerite Philippe, Pluzunet. Phono F. Vallée (Fac. des L., Rennes).
# Sant Briek, kenta Eskob ar gear a zoug he hano

| ◄ Sant Kaorintin, kenta Eskob Kemper | Sant Briek, kenta Eskob ar gear a zoug he hano | Sant Pol-a-Leon, kenta Eskob Kastel ► |
* Briek e Breiz-Veur zo ganet,
* Euz a gerent dijentilet.
* Euz a gerent dijentilet
* Mez, siouaz ! ive paianed.
* Eur vech ma ’z eo bet beleget
* E Breiz-Veur en deuz prezeget.
* Eur pennad mad e labouraz,
* O planta e peb leac’h ar groaz.
* Setu eun eal a berz Doue
* O tont d’he gaout eur beure oe.
* « Sav alese, belek santel,
* « Ha kerz warzu bro Breiz-Izel ! »
* Hep marc’hata ez a kerkent
* Gant triugent manac’h en hent.
* El leac’h m’e ma kear Sant-Briek,
* N’ez oa neuze ’med eul lannek.
* Eno savaz eun abati
* E pehini karie pedi.
* An eskob mad a oa karet,
* Ha gand ar bobl, meulet, doujet.
* Kendelc’her a reaz da deuler
* Ar gwella had d’he zenved ker.
* Sevel rejor a nebeudou
* En dro d’ar gouent tiegeziou.
* Setu penaoz e oe savet
* Ar gear euz he hano hanvet.
* Erfin, karget a labourou
* E varvaz, wardro pemp kant daou.
* Miret a reer e Sant-Briek
* Relegou ’n eskob kalonek.
# Buhez ar Sent/1912/Elisabeth, rouanez ar Portugal

| ◄ Per Fourier | Elisabeth, rouanez ar Portugal | Goulven  ► |
Elisabeth, merc’h da Ber III, roue Aragon, a deuas er bed er bla 1271 ; elec’h hano he mamm pe hini he mamm-goz, e oe roët d’ezi, d’he badeziant, hano he moëreb-koz, santez Elisabeth ar Hongri, kanonizet gant Gregor IX er bla 1235.
Dal ma c’hanas, e oe anat oa deut war an douar evit lakat ar peuc’h etre ar rouaned hag ar rouanteleziou, rak he zad hag he zad-koz, trouz etreze pell a oa, a deuas d’en em glevet e-harz he c’havel.
Per III, o welet e verc’h o kreski en furnez dre ma kreske en oad, a veze laouen o lavaret e vije trec’h, ma lezje Doue yec’hed ganti, da gement merc’h a oa ganet en e ligne.
Ar bed hag Elisabeth n’en em glevent tamm ebet. Ne oa ket evit gouzanv e skanvadurez nag e lorc’haj ; ar yun, ar beden hag an oberou a drugare, avat, a oa diouz he doare, hag he zad, o welet pep tra o vont war well en e rouantelez, a lavare oa he fedennou eo a denne bennoz Doue war ar vro.
Brud a zavas eta anezi abred ; goulennet e oe gant eleiz a brinsed, ha d’an oad a zaouzek vla, e roas he dorn da Zenez, roue ar Portugal.
Eur wech dimezet, ne roas ket nebeutoc’h a amzer da vagan he vertuziou eget da zevel he bugale. Klask a rê plijout d’he fried ha muioc’h c’hoaz da Zoue.
An hanter eus ar bla a dremene o vevan diwar bara ha dour ; parean reas gouli euzus eur paour kez gwreg o pokat d’ezan ; rei a reas ar gweled d’eur verc’h ganet dall ; meur a hini a yac’haas diouz klenvejou bras, oc’h ober sin ar groaz warneze ; manatiou hag ilizou a zavas, hag e stagas leveou oute.
Dispar oa da lakat ar peuc’h etre ar rouaned ; dispar ive da rei skoazel d’ar re a veze en em gavet eur gwall dro bennak gante !
Evel m’oa bet skouer ar gwerc’hezed en he bugaleach, skouer ar gwrage en he friedelez, e oe skouer an intanvezed da varo he fried : kemer a reas raktal saë Trede-Urz sant Fransez.
Heuilh a reas korf he gwaz betek iliz Odiveras, elec’h m’en devoa goulennet bezan sebeliet ; goude-ze ec’h eas da bardonan da Gompostel. Rei a reas eleiz a brofou da iliz Sant-Jakez, evit ma vije pedet enni Doue evit ine he fried, hag e tizroas da Lisbonn a-benn an de ar bla.
Tremen a reas ar rest eus he bue o skoazellan al leanezed, o tiwall an emzivaded, o vagan ar beorien, o tifenn an intanvezed, o sikour an holl dud reuzeudik. Bevan rê muioc’h evit an Otrou Doue eget eviti he-unan.
Lakat a reas he mab hag he mab-kaer, a oa warne kerzet an eil eneb egile, d’en em glevet ; mervel a reas prest goude en Estremoz, d’ar 4 a viz gouere 1336.
Goude he maro, e skedas he be dre ar miraklou a c’hoarvezas warnan. Epad Jubile 1625, Urban VIII, a lakas he hano war roll ar zent.
Tri seurt oberou mat a zo : ar beden, ar yun hag an aluzen. Dre ar beden, e tostaomp ouz Doue ; dre ar yun, en em zistagomp diouz ar c’hig, ha dre an aluzen, e paeomp ar boan dleet d’hon fec’hejou.
Sant Leon, pab.
# Peden evit en em westla da Galoun Sakr Jezus

| ◄ Litaniou ar Galoun-Zakr a Jezus | Peden evit en em westla da Galoun Sakr Jezus | An Hano Sakr a Jezus  ► |
O Jezus holl madelezuz, ô Jezus, Salver ar bed, taolit eur zell a drugarez war-n-omp-ni, stouet aman e-hars treid hoc’h aoter. Ni a zo hag a fell d’e-omp beza d’e-hoc’h ; hogen, evit ma c’hellimp en em starda muioc’h-mui ouz-hoc’h, e teuomp hirio, ac’hanomp hon-unan, d’en em westla d’ho Kaloun Sakr.
Eun niver braz a dud n’o deuz morse Hoc’h anavezet, kalz re-all o deuz great dismegans war-n-Hoc’h, o terri ho kourc’hemennou : ho pezit truez ouz an eil rumm hag egile, ô Jezus dous ha mad, ha sachit anezho etrezek ho Kaloun Sakr.
O Salver benniget, renit nan hebken var ar gristenien vad n’o deuz morse troet kein d’e-Hoc’h, mes ive war ar vugale prodig o deuz Ho tilezet. Grit d’ar re-ma distrei buan da di ho Zad, evit miret ne varfent gant an dienez hag an naoun.
Renit war an dud touellet gant mennoziou faoz, pe ne fell ket d’ezho plega da zenti penn-da-benn ouz an Iliz. Ho digasit a-nevez war an hent mad, unanet er gwir feiz, evit ne vezo mui dizale nemed eur rummad denved hag eur pastor hebken.
Renit erfin war gement hini a zo c’hoaz evel sebeliet e tenvalijen fals-kredennou ar baianed ; plijit gan-e-Hoc’h ho digas d’ar sklerijenn ha da Rouantelez Doue.
O Jezus, Hor Mestr, diouallit Hoc’h Iliz, roit d’ezhi ar peoc’h hag ar frankiz. Roit d’an holl boblou ar peoc’h enn urz vad, ha grit ma vezo klevet euz an eil penn d’egile d’ar bed ar gomz-ma :
« Meuleudi d’ar Galoun Sakr, e deuz roet d’e-omp ar zilvidigez ! d’ezhi enor ha gloar da virviken ! » — Evel-se bezet great.
# Peden er Gédour (Annales de Bretagne, 1917)

Oberennoù damheñvel pe handelvoù all zo ivez, gwelout Péden er gédour.
* En tioélded ponnér e diuàs ardro d’ein,
* Ar ledanded el lann liù en noz um lédé,
* Ha me gleùas ur vouéh ar er hleu é pédein :
* O péden er hadour pe gouéh gouleu en dé !
* Héol klanù en néanùeu-goanù, chetu éan oeit de guh ;
* Klehiér en Anjelus en des sonnet é Breiz ;
* Marù é en oéledeu, hag er stéred e luh :
* Lakeit ur galon griù, o men Doué, é me hreiz.
* Um erbédein e ran d’Oh ha d’Hou Mam Mari ;
* Dioallet mé, men Doué, doh skonteu en noz-dal,
* Rag bras é me labour ha ponnér me ari :
* Dirak talbenn er Frans deit é mé zro gédal.
* Ya, ponnér en ari. Ardran d’ein e choma
* El lu, Kousket e ra. Me zo lagad el lu.
* Ur garg divalaù é, her goût e ret Hama,
* Béeh genein, me fredér e vo skanù el er plu.
* Me zo er martelod de gartér, er gédour
* E ya, e za, e ùél oll, e gleu oll. Er Frans
* N des men galùet hineah de virein hé inour,
* Kemennet hé des d’ein kanderhel d’hé droug-rans.
* Me zo er gédour bras én é saù ar er hleu.
* Gout e ran petra onn ha me oui petra ran :
* Iné Kornog, hé douar, hé merhed hag hé bleu :
* Oll kened er Bed é, en noz-man, e viran.
* Ker é péinn er glod marsé. Na petra vern !
* Hanùeu er ré-kouéhet douar Arvor ou miro :
* Me zo ur stiren splann ar dal Frans é ligern,
* Me zo er gédour bras ar saù aùit é vro.
* Kousk, o bro, kousk é peah. Me rei kartér eidous.
* Ma ruar da de foéùein hineah er mor german,
* Bredér omb d’er herreg e ziùenn aud Breiz dous :
* Kousk, o Frans ! ne vi ket soliet hoah en taul-man.
* Eit bout aman, lesket em es me zi, me zud.
* lhùéloh é in héad éh onn staget ohton :
* Na mab, na brér ! Er Gédour, onn, beunek ha mud,
* Ar harzeu er retér me zo ’r garreg vreton.
* Neoah, liés a ùeh e rinkan hirvoudein :
* Penaus é mant ? Siouah, peur int, klanù martezé…
* Men Doué, hou péet truhé doh en ti e zo d’ein,
* Rag n’em es kin ér bed meit er ré ’ouil azé.
* Breman kousk. o mem bro ! Ma men dorn ar men gléan
* Gout e ran er vichér, ur goaz onn, me zo krénù :
* En tam Frans ’dan me mir birùikin n’ou do éan…
* Petra onn diragoh, o men Doué, meit ur prénù ?
* Pe saillan drest d’er bleu, ur vouhal é rnen dorn,
* Me fautred ’lar marsé : « Arog ! henneh zo gour ! »
* Hag é tant ar me lerh ér fank, én tan, ér forn…
* Meit Hui, Hui ouér eoalh nen donn meit ur péhour.
* Ragsé, pe streu en noz hé lorheu dré er glen,
* E grehér er hleuyeu pe gouska mem bredér
* Hou péet truhé dohein, cheleùet men goulen,
* Deit, hag en noz eidonn e vo lan a splannder
* Men Doué, men Doué ! Me zo er gédour ’n é unan,
* Mem bro e fi arnan ha mé nen donn meit pri :
* Dakoret d’un hineah en nerh e houlennan,
* Um erbédein e ran d’Oh ha d’Hou Mam Mari.
Kalan-goanù 1916 (Novembre 1916)
BLEIMOR.
# Pedenn da Sant Jozeb

Oberennoù damheñvel pe handelvoù all zo ivez, gwelout Peden ar Pab Leon XIII da Z. Josep.
| ◄ An oferenn | Pedenn da Sant Jozeb |
O Sant Jozeb eürus, e-kreiz hon trubuilhou e teredomp d’ho kaout, ha goude beza goulennet skoazell ho Pried meurbet santel, e c’houlennomp ivez gant fizians beza difennet ganeoc’h. Dre ar garantez a Mage ho kalon ouz hini ar Werc’hez dinamm, Mamm Doue ; dre an deneridigez a dad hoc’h eus douget d’ar Mabig-Jezuz, ni hoc’h asped, grit eur sell a drugarez ouz an herez en deus prenet Jezuz-Krist gant e wad ha lakait ivez ho kalloud hag ho madelez d’hon sikour en hon ezommou.
Beilhit, o diwaller meurbet fur an tiegez santel, beilhit war ar bobl dibabet gant Hon Salver Jezuz-Krist ; pellait diouzimp, Tad meurbet karantezus, pep gwalenn gevier, pep klenved eneou ; eus lein an Nenv, er brezel diskleriet d’imp gant sperejou an denvalijenn, diskennit d’hon c’hrenvaat, c’houi hon skoazell meurbet nerzus ; hag evel m’hoc’h eus gwechall tennet ar Mabig-Jezuz eus riskl bras ar maro, evel-se breman difennit Iliz Santel an Aotrou Doue ouz lasou hec’h enebourien hag ouz pep reuz fall.
Bezit hon difenner da virviken, evit ma c’hallimp e sklerijenn ho skoueriou mat, harpet war ho prec’h madoberus, beva evel sent, mervel e gras hon Salver, ha kaout en Nenv an eürusted a bado bepred. Evel-se bezet graet.
Ma lezen-me eo ma ’n em garfet an eil egile evel am eus ho karet.
Jezuz-Krist.
# Pedenn ar roue Gralon

| ◄ Bered ma farroz | Pedenn ar roue Gralon | Kelenn da Vreiziz  ► |
Itroun Varia Remengol,
Mirit ouz-imp na d-aimp da goll ; Pedit ivez ho map Jezuz,
Ma vezimp gant-han evuruz.
Itroun Varia Remengol,
C’houi zo Rouanez ar bed-holl,
Bezit hor mamm, hor Patronez,
Ha ni ho meulo da jamez !
# Peden evit en em brepari d’ar maro

| ◄ Peden evit an Enterramanchou | Peden evit en em brepari d’ar maro | Oræson evit obteni ur maro mad ha santel ► |
EN em resolvi a ran, va Doue, d’ar maro pehini a gourdrous bemdez erruout gueneen, pa istimin biana. He accepti a ran evel un hommaij nac evel un adoration pehini a fel d’in da renta d’ho majeste souveren hac imroortel. He receo a ran evel un effet eus ho justiç em c’hêver, me pehini n’em eus guir ebet d’ar vuez nemet dre veritou J.-C. ho map unic, va redamtor. He accepti a ran c’hoaz liproc’h dre garantez, evit imita hac evit enori ar maro eus ho Map quer, va Doue, pehini en deveus deurvezet mervell dre un drugarez hac ur garantez pur en andret an dud. En em resolvi a ran a greis va c’halon d’ar maro hac he acceptan evel ur voyen pehini hoc’h eus etablisset evit erruout en eê, hac evit en em unissa gueneoc’h. Contant oun eta e ve cuzet va c’horf dindan an douar ha foulet dindan an treid en punition eus va orgouil ha va superbite ; contant oun e servij da vouet d’ar prevet, hac e ve rentet en poultr hac en ludu, abalamour ma en deveus caret re beza en he eas hac en he blijadur. Just eo, va Doue, e ven privet eus an usaij a oll memprou hac a oll santimanchou va c’horf, pa’z oun en em servijet anezo evit hoc’h offansi, hac e ven privet a guement mad am eus er bed-ma en punition d’an attaich am eus bet out ho, ha d’an abus am eus grêt anezo. En em gontanti a ran erfin da veza lequeet en ancounec’hat, pa em eus va-unan, va Doue, hoc’h ancounec’heet em buez queit amser. Quement a c’houlennan ouzoc’h eo, va Doue, ma plijo gueneoc’h rei d’in ar c’hraç da vervel santelamant en ho carantez evel ar re hoc’h eus choaset. Me ho supli, va Doue, dre ar maro ha passion eus ho Map Jesus, ha dre an intercession hac ar meritou eus he Vam ar Verc’hes sacr, d’am guervell en un amser hac en ur stad ma em c’heffot agreapla dirac ho tron, evit d’er fin, pa vezo douguet va c’horf d’ar bez, ma vezo douguet ive va ene gant an Ælez d’ar barados, eleac’h ma illin ho caret hac ho meuli ganto epad an eternite. Amen.
# Pedenn da Santez Anna Wened

| ◄ Kan emgleo ar Varzed | Pedenn da Santez Anna Wened | An Delenn hag ar Barz ► |
* Mamm da Vari, mamm-goz da Vab Doue,
* Prizit war Vreiz tol eur zell a drue :
* Ho pet éñvor, Santez Anna Wened,
* Emoc’h ive mamm an holl Vrezoned.
* Hon stad zo kriz, hon labouriou kalet,
* Ha paourente noz-de ’kogn an oaled ;
* C’houi eo hon mamm, Santez Anna Wened,
* Dalc’hit nerzus kalon ho Prezoned.
* Goapaet a vez ar spi ra d’emp gedal
* Deus hon foaniou digoll en eur bed all ;
* C’houi eo hon mamm, Santez Anna Wened,
* Dalc’hit ’n he za fe goz ar Vrezoned.
* Yezou neve, yezou deus a bep bro
* D’hon brezoneg a glask rei ar maro ;
* C’houi eo hon mamm, Santez Anna Wened,
* Diwallit mad yez kaer ar Vrezoned.
* Diwar benn liv ha diwar benn gériou
* E sav brezel war maez hag er c’hêriou ;
* C’houi eo hon mamm, Santez Anna Wened,
* Grit ma chomo breudeur ar Vrezoned ;
* Ma ’n em gavimp, eun devez da zonet,
* Da virviken eürus hag unanet
* En dro d’hon mamm, Santez Anna Wened,
* Er baradoz, gwir vro ar Vrezoned !
# Pedenn diouc’h an nôs

Oberennoù damheñvel pe handelvoù all zo ivez, gwelout Pedennou diouc’h an nôs.
| ◄ Gourc’hemennou Doue ha re an Ilis | Pedenn diouc’h an nôs | Litaniou ar Verc’hes ► |
En hano an Tad, ar Mab, hac ar Speret-Santel. Amen.
Veni, Sancte Spiritus, etc. evel diouc’h ar mintin, pagen 127.
O Tad, Mab, ha Speret-Santel, Me gred ouc’h un Doue eternel, Crouer an oll, partout presant, Me oc’h ador devotamant.
M’oc’h ador, Jesus va Zalver, Er Sacramant eus an Auter ; Me gred emouc’h ennâ presant Guir den, guir Doue realamant.
M’o trugareca, va Autrou, Eveus oc’h oll mad oberou Em andret e particulier, Hac en andret ar bed antier
Roit dìn sclerigen, va Doue, Ma velìn ha pec’het em be Hyrio dre nep omission, Sonch, desir, comz, pe action.
Greomp un Act a Gontrition evit regreti hor pec’hejou, ha quemeret ar resolution d’en em gourija, hac er memes amzer evit gounit an induljançou, oc’h ajouti an Actou a Feiz, a Esperanç, hac a Garantez.
Pardoun, va Doue trugarezus, Pardoun en hano va Jesus ; Queuz ameuz palamour deoc’h ; Gant ho craç me cheincho pelloc’h.
C’hui so ar viryones memes, Oc’h Ilis ne fazi james ; Rac-se me gred ferm, va Autrou, Var ho quer e oll c’hreançou.
Fidel meurbet, trugarezus, C’hui bromet sicour galloudus ; Rac-se dre Jesus, var ho quer, Ho craç, ho cloar, ferm me esper.
Ha pa zouc’h infinimant mad, Abalamour deoc’h, ô va Zad, M’ho car da guenta dreist peb tra, Ha goude’eveldon va nessa.
Consacri a ràn va nosvez,
D’ho cloar ha d’am silvidiguez ; Hac e c’hoffràn va oll boanyou E pinijen d’am pec’hejou.
Roït dìn ho penediction, Ma reposìn en union Gant ar repos en deus er bed Gueichal va Jesus quemeret.
Guerc’hes Vari, etc., pajen 129.
D’ar maro just oun condaonet, Va Doue, me ador oc’h arrêt ; M’en em soumet d’ho polonte, Ho pet truez oc’h va ene.
Jesus, c’hui a zo va Zalver, Jesus, c’hui vezo va Barner ; Oc’h va barn songit, va Jesus, Et zoun pris ho coad precius.
O ! Caloun sacr eus va Jesus, Caloun meurbet carantezus, Ra viot da viquen caret, Ha da virviquen adoret.